钦定古今图书集成/明伦汇编/交谊典/第057卷 > 《夜宴》龚宗元
## 钦定古今图书集成/明伦汇编/交谊典/第057卷 > 《夜宴》龚宗元

兔魄侵阶夜三刻，蜀锦堆香花院窄。风动帘旌玳瑁
寒，露垂虫网珍珠白。美人正席罗弦管，绮幄云屏炉
麝煖。只恐金壶漏水空，不怕鸾觞琥珀满。劝君莫负
秉烛游，曾见古人伤昼短。

主人三署郎，持节西南州。弃之卧故里，富贵安足留。
却扫长闭门，盈馀非所求。客来坐林下，樽酒相献酬。
未尝语朝市，馀事良悠悠。乃知独往意，不必山林幽。
衣冠多隽才，继踵公与侯。谁能悬其车，五十未白头。
嗟嗟贤大夫，此风可镇浮。为问三辅间，何如马少游。